Migranti su danima putovali, skrivali su se tko zna gdje prije nego što su ušli u Hrvatsku. Možda i u toj šumi kroz koju su, vjerojatno preko Bihaća, kod Donjeg Lapca ušli u Hrvatsku, pričaju nam u zadarskoj bolnici. Policija je nešto prije dovela roditelje dvoje djece iz Iraka i Afganistana ozlijeđene u pucnjavi u Donjem Srbu.

– Teško ih je bilo vidjeti onako iznemogle i prljave ispred zadarske bolnice. U suzama su došli vidjeti svoju operiranu djecu... Sve što su imali vjerojatno su dali tom vozaču kombija. Tom nečovjeku koje je njih 29 nagurao u kombi... – govore u bolnici.

– Dvanaestogodišnjaku je metak prošao kroz jednu stranu lica, a prošao kroz drugu. Operiran je kasno navečer kada je teško ozlijeđen dovezen iz Like u zadarsku bolnicu. U intenzivnoj jedinici je i stanje mu je stabilno. Djevojčica iste dobi također je zadobila ozljede lica od metka, ali i ozljede trbuha i ruke. I ona je stabilno – rekao nam je ravnatelj zadarske bolnice Željko Čulina.

Krijumčari znaju putove

Cijela drama počela je u srijedu navečer.

“Iz pravca Donjeg Lapca vozi sumnjivi svijetli kombi. Provjerite ga!”, čulo se u eteru zadarske policije. Službenici su već bili na cesti. Kombi se približavao, ali nije reagirao na znak stop. Vozač je opalio po gasu. Ravno na policiju.

“Kombi nije stao, zaustavite ga kod Boričevca!”, slijedila je nova poruka policije.

No, vozač kombija probio je i drugu kontrolu. Nije mario ni za rotirke ni za zapovijedi da se zaustavi. Postavljena je i treća blokada. I opet je vozač krenuo na policajce.

Bilo je tada oko 21.30. Policija je zapucala, pogodili su gumu, ali i kombi. Vozač se odvezao još stotinjak metara i pobjegao u šumu. Nije ga bilo briga što je čak devet maloljetnika ranjeno ili ozlijeđeno od pucnjave i bjesomučne vožnje ličkim cestama.

– Nismo znali da je unutra 29 migranata, od kojih čak 15 maloljetnika. Tko bi to mogao znati. Mogao je biti krijumčar droge. Žao nam je djece, ali naš je posao borba protiv kriminala i zaštita granica te borba protiv onih koji, poput tog čovjeka, zarađuju na tuđoj nesreći – rekao je Anton Dražina, načelnik PU zadarske. Kakav su strah proživljavali migranti iz Iraka i Afganistana, četiri obitelji s djecom te brat i sestra, pokazivali su i tragovi kočenja na cesti, kao i čahure označene kao dokazi na raskrižju iz Srba u Donji Lapac i Bihać. Svjedočio je svemu i Mile Ciganović iz Srba koji je baš u trenutku policijske blokade išao na kavu prijateljici koja živi na osami.

– To se dogodilo par desetaka metara od nas. Prvo jedan, pa drugi, pa tko zna koji pucanj. Policija je došla na vrata i rekla nam da se zaključamo. A potom i da pokupim prijateljicu i da odemo u selo jer je vozač pobjegao i krije se – rekao nam je Mile Ciganović. Policija je okružila područje. S jedne strane bosanskohercegovačka, s druge naša.

– Nakon dva pucnja, ostao sam ležati u kući jer sam mislio da netko puca na veprove. Ali su potom doletjeli helikopteri. Jedan je letio visoko, a drugi nisko. Samo, tko će ga u ovim šumama naći, pa tu se može u BiH preko stotinu puteljaka. Samo je 500 metara dalje. Znaju to krijumčari i zato i dolaze ovdje. Jadni ljudi u kombiju, što su sve proživjeli od svojih zemalja do nas – rekao nam je Dragan Vojvodić iz Neteke kod Srba.

Na Knežiji 11 migranata

Donji Srb i Donji Lapac u strahu su da se slični slučajevi ne ponove. Premijer Andrej Plenković rekao je da mu je jako žao zbog incidenta i ranjavanja djece.

– Hrvatska policija štiti granice od nezakonitih migracija. Dobio sam inicijalnu informaciju od ministra unutarnjih poslova Davora Božinovića. Izražavam žaljenje zbog ranjavanja dvoje malodobne djece, mislim da je to jako loše, ali siguran sam da će istraga pokazati kako se to dogodilo i očekujem od policije da nastavi štititi našu granicu i boriti se protiv krijumčara ljudi – rekao je Plenković.

Inače, nepunih 30 sati nakon što se odigrala drama u Srbu, zagrebačka policija zatekla je na Knežiji kombi s 11 migranata iz Afganistana i vozačem iz Srbije. Svi su pokušali pobjeći po okolnim ulicama, ali su ubrzo uhićeni.

Vijest o ranjavanju dvoje malih migranata poslijepodne je bila udarna u većini svjetskih medija.

Zašto nisu koristili termovizijske kamere? Prema zakonu o policijskim ovlastima i poslovima, policajci mogu iz vatrenog oružja pucati u nužnoj obrani ako bez upotrebe vatrenog oružja ne mogu otkloniti neposrednu opasnost za vlastiti život ili život druge osobe te ako ni na koji drugi način ne mogu uhititi osobu zatečenu u kaznenom djelu za koje je zapriječena kazna od najmanje 10 godina zatvora. Policajci koji su loveći krijumčara ljudima uporabili oružje te pri tome ranili dvoje djece, o cijeloj će se situaciji morati i očitovati, nakon čega će se odlučiti je li uporaba vatrenog oružja bila opravdana. Nameće se i pitanje jesu li policajci imali termovizijske kamere te ako ih nisu imali zašto ih nisu imali. Termovizijske kamere vrlo su korisne pri nadzoru granice, a da su bile korištene možda dvoje djece ne bi bilo ranjeno. (ija)